Yeah right. Maklik vir hom om te praat. Hy’t nie ŉ skaam haar op sy kop nie. Hy flirt met elke tweede meisie wat by die glybaan afgly.
Die meisie glimlag vir my bo-oor die koppe van die twee kliënte voor my in die ry. My maag draai soos die vrou met die geel bikini sŉ vermoedelik gedraai het netnou toe sy met ŉ “Whoooooooeeeeeeeeee!” by die glybaan af is.
Ek hou haar al die afgelope twee weke dop. Lang, donker hare wat sy altyd in ŉ poniestert dra, groen oë, en die soort goudbruin vel wat jy eers ná weke by die see kry.
Ek móét net eenvoudig iets vir haar sê. Ek hoor Ricardo se stem in my kop: Moenie daaroor dink nie. Knyp net jou oë toe en doen dit.